b'\n_START_ARTICLE_\nHeinz Guderian\n_START_SECTION_\nVarhaiset vaiheet\n_START_PARAGRAPH_\nHeinz Guderian syntyi vanhassa l\xc3\xa4nsipreussilaisessa Kulmin kaupungissa, joka sijaitsee nykyisess\xc3\xa4 Puolassa. H\xc3\xa4nen is\xc3\xa4ns\xc3\xa4 oli preussilainen kenraali Friedrich Guderian, mutta h\xc3\xa4nen l\xc3\xa4hisukuunsa ei kuulunut muita ammattisotilaita. Heinzin sukuhistoriastaan l\xc3\xb6ytyy l\xc3\xa4hinn\xc3\xa4 lainoppineita ja maanomistajia. H\xc3\xa4nen \xc3\xa4itins\xc3\xa4 oli Clara Kirchhoff ja h\xc3\xa4nell\xc3\xa4 oli my\xc3\xb6s kaksi vuotta nuorempi veli Fritz. Is\xc3\xa4ns\xc3\xa4 toivomuksesta pojat valitsivat sotilasuran ja vuosina 1901\xe2\x80\x931907 Heinz opiskeli eri sotilasoppilaitoksissa. 1901 h\xc3\xa4n aloitti pikkuveljens\xc3\xa4 kanssa opinnot Karlsruhen kadettikoulussa, josta siirtyi Gross-Lichterfelden ylemp\xc3\xa4\xc3\xa4n kadettikouluun 1903. Vuonna 1907 Heinz suoritti ylioppilastutkintoa vastaavan reifeprufung-tutkinnon. Vuonna 1907 h\xc3\xa4n liittyi asevoimiin kadetti-v\xc3\xa4nrikkin\xc3\xa4 palvellen is\xc3\xa4ns\xc3\xa4 alaisuudessa 10. Hannoverilaisessa j\xc3\xa4\xc3\xa4k\xc3\xa4ripataljoonassa. Samana vuonna h\xc3\xa4n osallistui Metzin sotilaskorkeakoulun upseerikurssille, jonka p\xc3\xa4\xc3\xa4tteeksi h\xc3\xa4net ylennettiin tammikuussa 1908 aliluutnantiksi ja jonka perusteella h\xc3\xa4nelle annettiin upseerinvirka. _NEWLINE_Ensimm\xc3\xa4isess\xc3\xa4 maailmansodassa Heinz Guderian palveli viestiupseerina ja my\xc3\xb6hemmin yleisesikuntaupseerina. Sodan j\xc3\xa4lkeen Guderian palveli rajajoukoissa Sleesiassa ja Baltiassa._NEWLINE_Vuonna 1913 Heinz avioitui Margarete Goernen kanssa. He saivat kaksi poikaa; Heinz Gunther syntyi 23. elokuuta 1914 ja Kurt 17. syyskuuta 1917. Molemmat taistelivat is\xc3\xa4ns\xc3\xa4 lailla Saksan riveiss\xc3\xa4 toisessa maailmansodassa ja Heinz Gunther seurasi aikanaan is\xc3\xa4ns\xc3\xa4 jalanj\xc3\xa4lki\xc3\xa4 Bundeswehrin panssarijoukkojen tarkastajaksi.\n_START_SECTION_\nSotien v\xc3\xa4linen aika\n_START_PARAGRAPH_\nEnsimm\xc3\xa4isen maailmansodan j\xc3\xa4lkeen Heinz Guderian erikoistui moottoroituun sodank\xc3\xa4yntiin Versailles\xe2\x80\x99n rauhansopimuksen mukaisesti 100\xc2\xa0000 mieheen supistetussa Saksan armeijassa (saks. Reichswehr). Sodan antama kokemus oli elint\xc3\xa4rke\xc3\xa4\xc3\xa4 h\xc3\xa4nen my\xc3\xb6hempien n\xc3\xa4k\xc3\xb6kulmiensa syntymiselle. Guderian hahmotti asemasodan rintamalinjoihin perustuvan sodank\xc3\xa4ynnin tuloksettomuuden ja ymm\xc3\xa4rsi radioyhteyksien t\xc3\xa4rkeyden modernissa liikkuvassa sodank\xc3\xa4ynniss\xc3\xa4._NEWLINE_Vuonna 1935 Saksa irtaantui yksipuolisesti Versailles\xe2\x80\x99n rauhansopimuksen asevoimiin liittyneist\xc3\xa4 rajoitteista. Lokakuun 1. p\xc3\xa4iv\xc3\xa4 Saksaan perustettiin sen kolme ensimm\xc3\xa4ist\xc3\xa4 panssaridivisioonaa. N\xc3\xa4ist\xc3\xa4 yhden komento \xe2\x80\x93 2. PsD \xe2\x80\x93 annettiin tuolloiselle eversti Heinz Guderianille. Kahta muuta divisioonaa komensivat kenraaliluutnantit._NEWLINE_Talvella 1936\xe2\x80\x931937 Guderian kirjoitti esimiehens\xc3\xa4 kenraali Lutzin opastuksella kuuluisan teoksensa Achtung! Panzer!. Kirjassa k\xc3\xa4ytiin l\xc3\xa4pi panssarivaunujen historiaa ja k\xc3\xa4ytt\xc3\xb6taktiikkaa, sek\xc3\xa4 hahmoteltiin millaiseksi Saksan panssarivoimat tulisi rakentaa. Teos oli aikanaan sangen suosittu ja kirjoittaja hankki siit\xc3\xa4 saamillaan tuloilla ensimm\xc3\xa4isen autonsa. Autoa h\xc3\xa4n k\xc3\xa4ytti panssarivaunujen liikkuvuuteen liittyneiss\xc3\xa4 kokeiluissaan.\n_START_SECTION_\nVuosi 1938\n_START_PARAGRAPH_\nVuosi 1938 oli niin Guderianin el\xc3\xa4m\xc3\xa4ss\xc3\xa4 kuin my\xc3\xb6s Saksalle ja Euroopalle vaiheikas. Alkuvuodesta Guderian ylennettiin kenraaliluutnantin arvoon. Vain p\xc3\xa4ivi\xc3\xa4 my\xc3\xb6hemmin h\xc3\xa4n sai komentoonsa XVI Armeijakunnan, Saksan ensimm\xc3\xa4isen panssariarmeijakunnan. T\xc3\xa4m\xc3\xa4 tapahtui 4. helmikuuta, samana p\xc3\xa4iv\xc3\xa4n\xc3\xa4, jolloin asevoimien ylijohdossa kenraalit von Blomberg ja von Fritsch laitettiin natsien juonittelun avulla viralta. Esikuntap\xc3\xa4\xc3\xa4llik\xc3\xb6kseen Guderian sai kenraali Friedrich Pauluksen, kuuluisan 6. armeijan komentajan. H\xc3\xa4n muisteli kuulleensa uudesta teht\xc3\xa4v\xc3\xa4st\xc3\xa4\xc3\xa4n Berliinin kadulla ja lukeneensa vanhempien virkaveljiens\xc3\xa4 irtisanomisesta heti hankkimastaan sanomalehdest\xc3\xa4. Niin kutsutun Blomberg\xe2\x80\x93Fritsch-kriisin yhteydess\xc3\xa4 pois potkittujen upseerien joukkoon kuului my\xc3\xb6s Guderianin entinen esimies, yst\xc3\xa4v\xc3\xa4 ja yhteisty\xc3\xb6kumppani panssariaselajin kehitt\xc3\xa4misess\xc3\xa4, moottoroitujen joukkojen tarkastaja kenraali Oswald Lutz._NEWLINE_Maaliskuussa Guderian kutsuttiin Armeijan yleisesikunnan komentajan kenraali Ludwig Beckin puheille, jolloin t\xc3\xa4m\xc3\xa4 ilmoitti h\xc3\xa4nelle niin kutsutusta anschlussista eli Hitlerin p\xc3\xa4\xc3\xa4t\xc3\xb6ksest\xc3\xa4 liitt\xc3\xa4\xc3\xa4 It\xc3\xa4valta Saksaan. Guderianin tuli ottaa henkil\xc3\xb6kohtaiseen komentoonsa j\xc3\xa4lleen 2. PsD marssille It\xc3\xa4valtaan. T\xc3\xa4m\xc3\xa4n lis\xc3\xa4ksi h\xc3\xa4nen komentoonsa tuli SS-divisioona Leibstandarte Adolf Hitler. It\xc3\xa4valtaan l\xc3\xa4hetetyt joukot olivat sotamarsalkka Fedor von Bockin alaisuudessa. Guderianin johtamien divisioonien siirtyminen alkoi 12. maaliskuuta Passausta, jo kolmannen p\xc3\xa4iv\xc3\xa4n aamuna siit\xc3\xa4 kun h\xc3\xa4n oli saanut tiedon ja marssik\xc3\xa4skyn._NEWLINE_P\xc3\xa4\xc3\xa4tepiste oli Wien, jonne saavuttiin sakeassa lumipyryss\xc3\xa4 pikkutunneilla 13. maaliskuuta. Koska kyseess\xc3\xa4 ei ollut sotatoimi, Guderian sai pyydetty\xc3\xa4\xc3\xa4n Hitlerin henkil\xc3\xb6kohtaisen luvan koristella panssarimarssiin osallistuneet koneet lippusin ja kukkasin. Anschlussia on kutsuttu joissain tilanteissa t\xc3\xa4st\xc3\xa4 syyst\xc3\xa4 my\xc3\xb6s leikillisesti kukkaissodaksi \xe2\x80\x93 nimitys on atsteekkien perua  Kenraalin muistelmien mukaan saksalaiset otettiin It\xc3\xa4vallassa vastaan sankoin iloitsevin v\xc3\xa4kijoukoin. H\xc3\xa4nen mielest\xc3\xa4\xc3\xa4n panssarien koristeleminen olikin onnistunut ratkaisu. N\xc3\xa4in Guderianin itsens\xc3\xa4 esitt\xc3\xa4m\xc3\xa4 n\xc3\xa4kemys tapahtumista eroaa merkitt\xc3\xa4v\xc3\xa4sti siit\xc3\xa4, mit\xc3\xa4 Winston Churchill kirjoitti sodan j\xc3\xa4lkeen. T\xc3\xa4m\xc3\xa4n mukaan it\xc3\xa4valtalaiset eiv\xc3\xa4t olleet lainkaan innostuneita saksalaisten saapumisesta, ja ett\xc3\xa4 marssi oli t\xc3\xa4ynn\xc3\xa4 panssarivaunuihin liittyneit\xc3\xa4 teknisi\xc3\xa4 ongelmia, vaikka s\xc3\xa4\xc3\xa4 oli mit\xc3\xa4 parhain.  Teknilliset ongelmat Guderian my\xc3\xb6nsi itsekin kirjoittaen sodan j\xc3\xa4lkeen: \xe2\x80\x9dSaksan panssarijoukot saivat It\xc3\xa4vallan miehitt\xc3\xa4misest\xc3\xa4 t\xc3\xa4rkeit\xc3\xa4 kokemuksia.\xe2\x80\x9d_NEWLINE_XVI Armeijakunta osallistui T\xc5\xa1ekkoslovakian sudeettialueiden miehitykseen lokakuun alussa 1. PsD, sek\xc3\xa4 13. ja 20. moottoroidulla jalkav\xc3\xa4kidivisioonalla. My\xc3\xb6s t\xc3\xa4\xc3\xa4ll\xc3\xa4 saksalaiset otettiin vastaan riemuiten; ihmiset olivat pukeutuneet parhaimpiinsa, itkiv\xc3\xa4t ja heitteliv\xc3\xa4t kukkasia panssarivaunujen kansille. Mutta jo t\xc3\xa4t\xc3\xa4 ennen kes\xc3\xa4ll\xc3\xa4 Heinz Guderian oli ollut ehdolla kenraali Beckin seuraajaksi yleisesikuntaan. Yleisesikunnan p\xc3\xa4\xc3\xa4llikk\xc3\xb6 vastusti Hitlerin lis\xc3\xa4ksi Saksan laajentumispolitiikkaa ja erosi teht\xc3\xa4v\xc3\xa4st\xc3\xa4\xc3\xa4ni. Teht\xc3\xa4v\xc3\xa4\xc3\xa4n valittiin kenraali Franz Halder. Guderianin uralle oli haitaksi, ettei h\xc3\xa4n ollut valmistunut sota-akatemiasta yleisesikuntaupseeriksi. H\xc3\xa4n oli tullut kyll\xc3\xa4 hyv\xc3\xa4ksytyksi oppilaitokseen, mutta ensimm\xc3\xa4inen maailmansota keskeytti opinnot. T\xc3\xa4h\xc3\xa4n teht\xc3\xa4v\xc3\xa4\xc3\xa4n Guderian nousi kuitenkin lopulta kuusi vuotta my\xc3\xb6hemmin. Mielenkiintoisena kuriositeettina Guderian ohittaa oman ehdokkuutensa sodanj\xc3\xa4lkeisiss\xc3\xa4 muistelmissaan. Halderista Guderian totesi t\xc3\xa4m\xc3\xa4n olleen vanhakantainen jalkav\xc3\xa4kimies, jonka alaisuudessa panssarijoukot joutuivat vastatuuleen._NEWLINE_On laajalti tiedossa, ett\xc3\xa4 Guderian toimi my\xc3\xb6hemmin sodan aikana ensin panssarijoukkojen tarkastajana, mink\xc3\xa4 j\xc3\xa4lkeen h\xc3\xa4net nimitettiin armeijan yleisesikunnan p\xc3\xa4\xc3\xa4llik\xc3\xb6ksi. On heikommin tunnettua, ett\xc3\xa4 h\xc3\xa4n oli ehdolla yleisesikunnan p\xc3\xa4\xc3\xa4llik\xc3\xb6ksi jo vuonna 1938 ja toimi er\xc3\xa4\xc3\xa4nlaisena panssarijoukkojen tarkastajana viel\xc3\xa4 saman vuoden lopulla. Sudeettialueiden miehityksen j\xc3\xa4lkeen maavoimien komentaja kenraali Walther von Brauchitsch tarjosi Guderianille varta vasten suunniteltua virkaa moottoroitujen joukkojen ja ratsuv\xc3\xa4en komentajana. Toimenkuva oli er\xc3\xa4\xc3\xa4nlainen ylitarkastajan virka, jolla ei Guderian oman kertoman mukaan olisi ollut mink\xc3\xa4\xc3\xa4nlaista oikeaa valtaa. H\xc3\xa4n kutsuikin teht\xc3\xa4v\xc3\xa4\xc3\xa4 \xe2\x80\x9dnukkeviraksi\xe2\x80\x9d. Auktoriteetin puutteen lis\xc3\xa4ksi Guderian n\xc3\xa4ki teht\xc3\xa4v\xc3\xa4ss\xc3\xa4 my\xc3\xb6s toisen miinuspuolen. Liikekannallepanon sattuessa viranhaltija olisi reservin jalkav\xc3\xa4kiarmeijakunnan komentaja. Aluksi Guderian kielt\xc3\xa4ytyi ottamasta virkaa vastaan, mutta lopulta Hitler itse sai puhuttua Guderianin ymp\xc3\xa4ri lupaamalla h\xc3\xa4nelle t\xc3\xa4yden tukensa aselajin kehitt\xc3\xa4misess\xc3\xa4._NEWLINE_Ottaessaan teht\xc3\xa4v\xc3\xa4n vastaan Guderianista tehtiin lopulta my\xc3\xb6s aselaji- eli panssarikenraali. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 panssariaselajin kehitt\xc3\xa4miseksi Guderian toimi miltei vuoden. Sen keskeyttiv\xc3\xa4t sotavalmistelut Puolaa vastaan. Elokuun 22. p\xc3\xa4iv\xc3\xa4 1939 von Brauchitsch m\xc3\xa4\xc3\xa4r\xc3\xa4si h\xc3\xa4net ottamaan komentoonsa XIX Armeijakunnan ja Puolan sotaretken valmistelut alkoivat.\n_START_SECTION_\nPuola\n_START_PARAGRAPH_\nSyyskuussa 1939 Guderian toimi XIX armeijakunnan (3.PsD ja 2 moottoroitua jalkav\xc3\xa4kidivisioonaa) komentajana hy\xc3\xb6kk\xc3\xa4yksess\xc3\xa4 Puolaan. Ansioistaan Puolassa Guderianille my\xc3\xb6nnettiin 27. lokakuuta arvostettu rautaristin ritariristi. H\xc3\xa4n itse kertoi sodan j\xc3\xa4lkeen kokeneensa sen olleen kunnianosoitus pitk\xc3\xa4j\xc3\xa4nnitteisest\xc3\xa4 ty\xc3\xb6st\xc3\xa4 panssariaselajin rakentamiseksi siihen pisteeseen, millaiseksi se Puolan sotaretkell\xc3\xa4 osoittautui.\n_START_SECTION_\nRanska\n_START_PARAGRAPH_\nToukokuussa 1940 Guderian johti XIX armeijakuntaa (1., 2. ja 10.PsD) kymmenenten\xc3\xa4 p\xc3\xa4iv\xc3\xa4n\xc3\xa4 alkaneessa hy\xc3\xb6kk\xc3\xa4yksess\xc3\xa4 Ranskaan. H\xc3\xa4n ylitti Luxemburgin rajan aamulla kello 05:30 1. PsD mukana. H\xc3\xa4nen oma panoksensa sotatoimen strategiaan oli ollut vaatimaton. Sirpinviiltoina tunnetun operaatiosuunnitelman l\xc3\xa4nsivaltojen ly\xc3\xb6miseksi kehitt\xc3\xa4nyt kenraali Erich von Manstein oli pyyt\xc3\xa4nyt \xe2\x80\x9dpanssarimiehen\xe2\x80\x9d mielipiteen suunnitelmasta. Guderianin mielest\xc3\xa4 suunnitelma oli erinomainen, mutta onnistuakseen siihen pit\xc3\xa4isi kiinnitt\xc3\xa4\xc3\xa4 riitt\xc3\xa4v\xc3\xa4n paljon panssarivoimia. "Mielell\xc3\xa4\xc3\xa4n ne kaikki", h\xc3\xa4n kirjoitti muistelmissaan Erinnerungen eines Soldaten vuonna 1952 ("Sotilaan muistelmat", suom. Wolf H. Halsti -56)._NEWLINE_Neuvonpidossa johtajan p\xc3\xa4\xc3\xa4majassa juuri ennen hy\xc3\xb6kk\xc3\xa4yst\xc3\xa4 kenraali selitti ajavansa Luxemburgin ja Belgian l\xc3\xa4pi l\xc3\xa4pi kolmessa marssirivist\xc3\xb6ss\xc3\xa4 \xe2\x80\x93 yksi kullekin panssaridivisioonalle \xe2\x80\x93 ja saapuvansa nelj\xc3\xa4nten\xc3\xa4 p\xc3\xa4iv\xc3\xa4n\xc3\xa4 Maas-joelle. Viidenten\xc3\xa4 Guderian esitti ylitt\xc3\xa4v\xc3\xa4ns\xc3\xa4 joen. Hitlerin lis\xc3\xa4ksi kukaan muu paikalla olleista ei ymm\xc3\xa4rt\xc3\xa4nyt tiedustella mit\xc3\xa4 Guderian aikoisi ylityksen onnistuttua tehd\xc3\xa4. Guderian vastasi, ett\xc3\xa4 ylemm\xc3\xa4n johdon ohjeista riippuen pit\xc3\xa4isi hy\xc3\xb6kk\xc3\xa4yst\xc3\xa4 jatkaa joko kohti Pariisia tai Amiensia, mutta h\xc3\xa4n itse suosittelisi hy\xc3\xb6kk\xc3\xa4\xc3\xa4mist\xc3\xa4 Amiensin kautta Englannin kanaalille. Paikalla ollut 16. armeijan komentaja kenraali Busch \xc3\xa4ysk\xc3\xa4hti, ettei t\xc3\xa4m\xc3\xa4 uskonut Guderianilla olevan mahdollisuuksia ylitt\xc3\xa4\xc3\xa4 jokea lainkaan. T\xc3\xa4h\xc3\xa4n panssarikenraali kertoo vastanneensa, ettei Buschin tarvitse murehtia t\xc3\xa4t\xc3\xa4, sill\xc3\xa4 operaatio ei kuitenkaan miss\xc3\xa4\xc3\xa4n tapauksessa j\xc3\xa4isi Buschin joukkojen huoleksi._NEWLINE_Guderian oli kuitenkin aliarvioinut nopeuden \xe2\x80\x93mik\xc3\xa4 ei sin\xc3\xa4ll\xc3\xa4\xc3\xa4n ole ihme, olihan aselaji ja sen keskitetty k\xc3\xa4ytt\xc3\xb6 syviin operaatioihin ennen kokematonta sodank\xc3\xa4ynti\xc3\xa4. Kenraalin joukot aloittivat taistelun sillanp\xc3\xa4\xc3\xa4n luomiseksi Maas-joen l\xc3\xa4nsipuolelle jo 13. toukokuuta, ja Guderian kertookin l\xc3\xa4hett\xc3\xa4neens\xc3\xa4 henkil\xc3\xb6kohtaisen ilmoituksen onnistumisesta jo 13. p\xc3\xa4iv\xc3\xa4n\xc3\xa4 kenraali Buschille. Ylimeno oli toteutettu kokonaisuudessaan 15. p\xc3\xa4iv\xc3\xa4. Kyseisin\xc3\xa4 p\xc3\xa4ivin\xc3\xa4 k\xc3\xa4ytiin ratkaiseva Sedanin taistelu, jossa saksalaiset l\xc3\xb6iv\xc3\xa4t joelle puolustukseen asettuneet ranskalaisjoukot. Guderian sai ennen kuulumattoman ripeyden vuoksi lis\xc3\xa4nimen \xe2\x80\x9dSchneller Heinz\xe2\x80\x9d (\xe2\x80\x9dNopea Heinz\xe2\x80\x9d). H\xc3\xa4n kertoo muistelmissaan, ett\xc3\xa4 risteilless\xc3\xa4\xc3\xa4n taistelun j\xc3\xa4lkeen rintamajoukkojen luona yhtym\xc3\xa4st\xc3\xa4 toiseen h\xc3\xa4nt\xc3\xa4 tervehdittiin saavutetusta voitosta silminn\xc3\xa4hden riemastuneiden sotilaiden toimesta t\xc3\xa4ll\xc3\xa4 lempinimell\xc3\xa4. Toisaalta nopean hy\xc3\xb6kk\xc3\xa4yksen aiheuttamat johtamiseen liittyv\xc3\xa4t ongelmat alkoivat nyt tulla esiin._NEWLINE_15. toukokuuta Guderian sai ilmoituksen Panssariryhm\xc3\xa4 von Kleistilt\xc3\xa4, jonka alaisuuteen Guderianin XIX armeijakunta kuului, ettei h\xc3\xa4n saa en\xc3\xa4\xc3\xa4 laajentaa sillanp\xc3\xa4\xc3\xa4t\xc3\xa4 Maasin l\xc3\xa4nsipuolella. Seuraavana p\xc3\xa4iv\xc3\xa4n\xc3\xa4 h\xc3\xa4n ymm\xc3\xa4rsi kuitenkin saaneensa j\xc3\xa4lleen liikkumisvapauden ja aloitti hy\xc3\xb6kk\xc3\xa4\xc3\xa4misen uudelleen. Asiassa oli kuitenkin v\xc3\xa4\xc3\xa4rink\xc3\xa4sitys. Guderian paljastaa kirjassaan, ett\xc3\xa4 h\xc3\xa4nen viel\xc3\xa4 tuolloin panssarien nopeaa etenemist\xc3\xa4 ep\xc3\xa4ilev\xc3\xa4 esimiehens\xc3\xa4, panssariryhm\xc3\xa4n komentaja kenraali von Kleist vaati tapaamista toukokuun 17. p\xc3\xa4iv\xc3\xa4n\xc3\xa4 ja suoralta k\xc3\xa4delt\xc3\xa4 haukkui Guderianin t\xc3\xa4m\xc3\xa4n panssarijoukkojen liian nopean etenemisen johdosta: se oli k\xc3\xa4skyn rikkomista. Guderian ei ryhtynyt perustelemaan ratkaisujaan vaan vaati oikop\xc3\xa4\xc3\xa4t\xc3\xa4 eroa teht\xc3\xa4v\xc3\xa4st\xc3\xa4\xc3\xa4n, pyynt\xc3\xb6 johon von Kleist my\xc3\xb6s saman tien suostui. Kun molempien esimies, Armeijaryhm\xc3\xa4 A:n komentaja kenraalisotamarsalkka Gerd von Runstedt kuuli t\xc3\xa4st\xc3\xa4 muutamaa tuntia my\xc3\xb6hemmin, h\xc3\xa4n perui eroamisen ja l\xc3\xa4hetti kenraalieversti Listin sovittelemaan miesten v\xc3\xa4list\xc3\xa4 erimielisyytt\xc3\xa4. Guderian sai nyt armeijaryhm\xc3\xa4n luvan jatkaa etenemist\xc3\xa4 \xe2\x80\x9dv\xc3\xa4kivaltaisen tiedustelun\xe2\x80\x9d muodossa, kunhan armeijakunnan esikunta j\xc3\xa4isi paikoilleen. Guderian kertoo muistelmissaan l\xc3\xa4hteneens\xc3\xa4 panssarien mukaan ja hoitaneensa yhteydenpidon esikuntaansa kaapelin kautta, jotteiv\xc3\xa4t h\xc3\xa4nen omat esimiehens\xc3\xa4 voisi tarkkailla radioliikennett\xc3\xa4._NEWLINE_Guderianin johtaman armeijakunnan panssaridivisioonat saavuttivat ensimm\xc3\xa4isin\xc3\xa4 Englannin kanaalin rannikon; vain kymmenen p\xc3\xa4iv\xc3\xa4\xc3\xa4 hy\xc3\xb6kk\xc3\xa4yksen alkamisen j\xc3\xa4lkeen eli 20. toukokuuta. Liittyen nopean etenemisen aiheuttamiin johtamishaasteisiin, Guderianilla ei ollut tuolloin viel\xc3\xa4 uusia toimintaohjeita. Seuranneena p\xc3\xa4iv\xc3\xa4n\xc3\xa4 Guderian m\xc3\xa4\xc3\xa4r\xc3\xa4ttiin hy\xc3\xb6kk\xc3\xa4\xc3\xa4m\xc3\xa4\xc3\xa4n pohjoiseen p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 Kanaalin satamakaupunkien Boulogne, Calais ja Dunkerque valtaaminen. Hy\xc3\xb6kk\xc3\xa4\xc3\xa4minen kanaalin rannalle oli jakanut liittoutuneet kahtia. Pohjoiseen oli n\xc3\xa4in motitettu British Expeditionary Force, eli brittien siirtoarmeija. Guderian osoitti 1. PsD valtaamaan Calaisin 2. PsD ottamaan haltuunsa Boulognen ja 10. PsD hy\xc3\xb6kk\xc3\xa4\xc3\xa4m\xc3\xa4\xc3\xa4n Dunkerqueen. Siirtoarmeijan kukistaminen ei kuitenkaan onnistunut. Ensimm\xc3\xa4inen kohtalokas viivytys tapahtui siin\xc3\xa4, ett\xc3\xa4 Guderianin vastustelusta huolimatta Panssariryhm\xc3\xa4 Kleist varasi 10. PsD reservikseen 22. p\xc3\xa4iv\xc3\xa4 toukokuuta \xe2\x80\x93samana p\xc3\xa4iv\xc3\xa4n\xc3\xa4 kuin uudet ohjeet etenemisest\xc3\xa4 pohjoisen suuntaan piti laittaa toteen. 10. PsD oli armeijakunnan k\xc3\xa4yt\xc3\xb6ss\xc3\xa4 j\xc3\xa4lleen seuraavana p\xc3\xa4iv\xc3\xa4n\xc3\xa4, mutta aikataulusta oltiin jo j\xc3\xa4\xc3\xa4ty j\xc3\xa4lkeen. Guderian oli my\xc3\xb6s ehtinyt muuttaa suunnitelmaa hy\xc3\xb6k\xc3\xa4ten nyt 1. PsD voimin kohti Dunkerqueta._NEWLINE_Kaksi p\xc3\xa4iv\xc3\xa4\xc3\xa4 my\xc3\xb6hemmin eteneminen keskeytyi j\xc3\xa4lleen, kun Hitler henkil\xc3\xb6kohtaisesti antoi yht\xc3\xa4 aikaa niin kohtalokkaan kuin kuuluisankin k\xc3\xa4skyn j\xc3\xa4tt\xc3\xa4\xc3\xa4 Dunkerquessa loukussa oleva siirtoarmeija ilmavoimille. Perusteluja k\xc3\xa4skylle ei annettu ja Guderian muistelee menneens\xc3\xa4 \xe2\x80\x9dt\xc3\xa4ysin sanattomaksi\xe2\x80\x9d. Yhtymien tuli pys\xc3\xa4hty\xc3\xa4 Aa-joen etel\xc3\xa4puolelle. Mik\xc3\xa4li Calaisin valtaaminen muodostuisi niin ik\xc3\xa4\xc3\xa4n hankalaksi, my\xc3\xb6s se tuli j\xc3\xa4tt\xc3\xa4\xc3\xa4 ilmavoimien huoleksi. Olosuhteiden pakosta jotkut yhtym\xc3\xa4t kuitenkin ylittiv\xc3\xa4t uoman ja kuin itsest\xc3\xa4\xc3\xa4n eteneminen oli kohta taas k\xc3\xa4ynniss\xc3\xa4. Muistelmissaan Guderian kertoo antaneensa ylitt\xc3\xa4\xc3\xa4 Aa-joen joukkojen turvallisuuden vuoksi. Kahdesta muusta satamasta Boulogne kukistui 25. toukokuuta ja Calais p\xc3\xa4iv\xc3\xa4\xc3\xa4 my\xc3\xb6hemmin._NEWLINE_Calaisin kukistuttua Guderian tapasi l\xc3\xa4himm\xc3\xa4n esimiehens\xc3\xa4 von Kleistin ensimm\xc3\xa4ist\xc3\xa4 kertaa heid\xc3\xa4n yhteenottonsa j\xc3\xa4lkeen. Nyt von Kleist kiitteli panssarikenraalin aikaansaannoksia. Samana p\xc3\xa4iv\xc3\xa4n\xc3\xa4 ylijohto my\xc3\xb6s uusi m\xc3\xa4\xc3\xa4r\xc3\xa4yksens\xc3\xa4 j\xc3\xa4tt\xc3\xa4\xc3\xa4 Dunkerque rauhaan. Guderian muisteli sodan j\xc3\xa4lkeen heid\xc3\xa4n pys\xc3\xa4htyneen n\xc3\xa4k\xc3\xb6et\xc3\xa4isyydelle Dunkerquesta ja havainneen armadan eri kokoisia aluksia evakuoimassa brittej\xc3\xa4. Iltap\xc3\xa4iv\xc3\xa4st\xc3\xa4 annettiin j\xc3\xa4lleen lupa hy\xc3\xb6k\xc3\xa4t\xc3\xa4, mutta Guderian kertoo olleen jo liian my\xc3\xb6h\xc3\xa4ist\xc3\xa4 edet\xc3\xa4 riitt\xc3\xa4v\xc3\xa4n pitk\xc3\xa4lle tarpeeksi nopeasti. Dunkerquen valtaaminen j\xc3\xa4i Guderianilta kuitenkin tekem\xc3\xa4tt\xc3\xa4. 29. p\xc3\xa4iv\xc3\xa4 XIX armeijakunta vapautettiin ja sen tilalle hy\xc3\xb6kk\xc3\xa4\xc3\xa4m\xc3\xa4\xc3\xa4n tuli XIV armeijakunta. Guderian sai Hitlerilt\xc3\xa4 my\xc3\xb6hemmin selitykseksi k\xc3\xa4skylle pys\xc3\xa4hty\xc3\xa4 sen, ett\xc3\xa4 Flanderin alue lukuisine ojineen ja kanaaleineen olisi ollut panssarivaunuille hankalaa maastoa. \xe2\x80\x9dSelitys oli heikko\xe2\x80\x9d, Guderian kirjoitti sodan j\xc3\xa4lkeen._NEWLINE_Nyt Guderian m\xc3\xa4\xc3\xa4r\xc3\xa4ttiin hy\xc3\xb6kk\xc3\xa4\xc3\xa4m\xc3\xa4\xc3\xa4n etel\xc3\xa4\xc3\xa4n. XIX armeijakunnan vapauttamista edelsi m\xc3\xa4\xc3\xa4r\xc3\xa4ys Hitlerilt\xc3\xa4, ett\xc3\xa4 uusi panssariryhm\xc3\xa4 organisoidaan Guderianin alaisuuteen. Panssariryhm\xc3\xa4 Guderianin muodostivat armeijakunnat XXXIX ja XLI, sek\xc3\xa4 koko joukko muita erillisi\xc3\xa4 yhtymi\xc3\xa4. Panssariryhm\xc3\xa4 kuului Listin 12. armeijaan, joka puolestaan oli yh\xc3\xa4 osa von Rundstedtin johtamaa Armeijaryhm\xc3\xa4 A:ta. Guderian huomioi muistelmissaan, ett\xc3\xa4 niin kaluston kuin miestenkin kuluneisuus tuli lopultakin selv\xc3\xa4sti esiin. Toisaalta h\xc3\xa4n piti hyv\xc3\xa4n\xc3\xa4, ett\xc3\xa4 pitk\xc3\xa4hk\xc3\xb6 keskitysmarssi etel\xc3\xa4\xc3\xa4n tarjosi mahdollisuuden lepoon ja huoltoon. Lopulta kes\xc3\xa4kuun 9. p\xc3\xa4iv\xc3\xa4 Panssariryhm\xc3\xa4 Guderian hy\xc3\xb6kk\xc3\xa4si osana Armeijaryhm\xc3\xa4 A:ta etel\xc3\xa4\xc3\xa4n kohti Sveitsin rajaa. Kenraali Fedor von Bockin Armeijaryhm\xc3\xa4 B oli aloittanut hy\xc3\xb6kk\xc3\xa4yksen Ranskaan jo nelj\xc3\xa4 p\xc3\xa4iv\xc3\xa4\xc3\xa4 aiemmin._NEWLINE_Syntym\xc3\xa4p\xc3\xa4iv\xc3\xa4n\xc3\xa4\xc3\xa4n kes\xc3\xa4kuun 17. Guderian saapui Ranskan Sveitsin vastaiselle rajalle. H\xc3\xa4n l\xc3\xa4hetti asevoimien p\xc3\xa4\xc3\xa4esikunnalle OKW:lle ilmoituksen saapumisestaan Pontarlieriin. P\xc3\xa4\xc3\xa4esikunnassa ei uskottu \xe2\x80\x9dNopean Heinzin\xe2\x80\x9d voineen olla niin nopea ja Hitler oletti viesti\xc3\xa4 virheelliseksi. Hein\xc3\xa4kuun 19. p\xc3\xa4iv\xc3\xa4 Hitlerin ilmoitti Guderianin ylent\xc3\xa4misest\xc3\xa4 kenraalieverstiksi.\n_START_SECTION_\nNeuvostoliitto\n_START_PARAGRAPH_\nOperaatio Barbarossassa eli Saksan hy\xc3\xb6kk\xc3\xa4yksess\xc3\xa4 Neuvostoliittoon 22. kes\xc3\xa4kuuta p\xc3\xa4iv\xc3\xa4 Guderian johti kenraalisotamarsalkka Fedor von Bockin Keskustan Armeijaryhm\xc3\xa4n alaisuudessa 2. panssariryhm\xc3\xa4\xc3\xa4. Operaation alussa t\xc3\xa4h\xc3\xa4n kuuluivat XXIV Panssariarmeijakunta, XLVI Panssariarmeijakunta ja XLVII Panssariarmeijakunta, sek\xc3\xa4 erillisi\xc3\xa4 yhtymi\xc3\xa4 ja joukkoja, kuten ilmatorjuntarykmentti Herman G\xc3\xb6ring, tykist\xc3\xb6\xc3\xa4, viestijoukkoja ja ilmavoimia._NEWLINE_Panssariryhm\xc3\xa4n lyhyen t\xc3\xa4ht\xc3\xa4imen teht\xc3\xa4v\xc3\xa4 oli vallata Brest-Litovsk ja pitk\xc3\xa4n t\xc3\xa4ht\xc3\xa4imen tavoite edet\xc3\xa4 Minskin kautta Smolenskiin. Kenraalikunta oli omaksunut itsen\xc3\xa4isten ja keskitettyjen panssarijoukkojen k\xc3\xa4ytt\xc3\xa4misen nopeisiin ja syviin iskuihin, mutta Guderianin pettymykseksi taisteluj\xc3\xa4rjestys ei ollut viel\xc3\xa4 selv\xc3\xa4 muille kuin panssarikenraaleille. Ylin johto halusi k\xc3\xa4ytt\xc3\xa4\xc3\xa4 jalkav\xc3\xa4ke\xc3\xa4 l\xc3\xa4pimurtoon panssarien s\xc3\xa4\xc3\xa4st\xc3\xa4miseksi. Panssarimiehet olivat sen sijaan Ranskassa oppineet, ett\xc3\xa4 mik\xc3\xa4li panssarit eiv\xc3\xa4t murtaudu l\xc3\xa4pi, ne j\xc3\xa4\xc3\xa4v\xc3\xa4t jumiin loppumattomien kuormastojen taakse. Guderian laittoikin panssarit k\xc3\xa4rkeen ja j\xc3\xa4tti Brest-Litovskin vanhan linnoituksen valtaamisen jalkav\xc3\xa4elle, jota lainasi per\xc3\xa4ss\xc3\xa4 tulleelta sotamarsalkka Gunther von Klugen johtamalta 4. Armeijalta. Guderian pahoitteli, ettei von Klugen kanssa ollut helppo ty\xc3\xb6skennell\xc3\xa4, mutta toisaalta aikalaistodistukset moittivat my\xc3\xb6s h\xc3\xa4nen omia sosiaalisia taitojaan. Operaation kuluessa miesten v\xc3\xa4lit joka tapauksessa tulehtuivat pahemman kerran._NEWLINE_Minskiin Guderianin joukot saapuivat t\xc3\xa4sm\xc3\xa4lleen, t\xc3\xa4m\xc3\xa4n ennen hy\xc3\xb6kk\xc3\xa4yst\xc3\xa4 lupaamassa viidess\xc3\xa4 p\xc3\xa4iv\xc3\xa4ss\xc3\xa4, mutta panssarikenraali Hermann Hothin komentaman 3. panssariryhm\xc3\xa4n joukot olivat ehtineet vallata kaupungin jo edellisp\xc3\xa4iv\xc3\xa4n\xc3\xa4. Guderianin panssarien kohtaama vastarinta oli paikoitellen kovaa ja toisinaan Guderian sai vastenmielisi\xc3\xa4 k\xc3\xa4skyj\xc3\xa4 sitoa panssarivoimia mottien varmistamiseen. H\xc3\xa4n itse olisi pit\xc3\xa4nyt kiinni opinkappaleesta, jonka mukaan panssarien kuuluu puskea herke\xc3\xa4m\xc3\xa4tt\xc3\xa4 est\xc3\xa4\xc3\xa4kseen vihollisen ryhmittymisen puolustukseen ja j\xc3\xa4tt\xc3\xa4\xc3\xa4 saarrostettujen vastustajien kukistaminen jalkav\xc3\xa4elle. Guderianin muistelmien mukaan 2. hein\xc3\xa4kuuta kohdattiin my\xc3\xb6s ensimm\xc3\xa4ist\xc3\xa4 kertaa kuuluisa ven\xc3\xa4l\xc3\xa4inen T-34-panssarivaunu; se j\xc3\xa4rkytti saksalaisia perin pohjin. Hein\xc3\xa4kuun 7. p\xc3\xa4iv\xc3\xa4 panssarikenraali joutui vakavan valinnan eteen: odottaako pahimmillaan nelj\xc3\xa4ntoista p\xc3\xa4iv\xc3\xa4matkan p\xc3\xa4\xc3\xa4ss\xc3\xa4 per\xc3\xa4ss\xc3\xa4 laahannutta jalkav\xc3\xa4ke\xc3\xa4 vai ylitt\xc3\xa4\xc3\xa4k\xc3\xb6 Dnepr-joki panssarivoimien kanssa ja jatkaa etenemist\xc3\xa4.  Von Bock oli halunnut tarkoituksella p\xc3\xa4\xc3\xa4st\xc3\xa4 Guderianista eroon, ettei Guderian saisi h\xc3\xa4nt\xc3\xa4 n\xc3\xa4ytt\xc3\xa4m\xc3\xa4\xc3\xa4n pahalta. Panssariryhm\xc3\xa4 olikin siirretty von Klugen 4. Armeijan alaisuuteen._NEWLINE_Guderian kallistui ylitt\xc3\xa4m\xc3\xa4\xc3\xa4n joen, koska jalkav\xc3\xa4en odottaminen olisi sotinut h\xc3\xa4nen panssarisodank\xc3\xa4ynnin periaatteitaan vastaan. Viholliselle ei saanut antaa aikaa j\xc3\xa4rjest\xc3\xa4yty\xc3\xa4 uudelleen. Guderian kuvaili sodanj\xc3\xa4lkeisiss\xc3\xa4 muistelmissaan h\xc3\xa4nen ja von Klugen v\xc3\xa4list\xc3\xa4 yhteenottoa \xe2\x80\x9del\xc3\xa4v\xc3\xa4ksi\xe2\x80\x9d. Lopulta esimies my\xc3\xb6ntyi Guderianin perusteluille, mutta huudahti: \xe2\x80\x9dSinun sotatoimesi ovat aina hiuskarvan varassa!\xe2\x80\x9d Joen ylitys onnistui ja hein\xc3\xa4kuun 16. Guderianin 29. moottoroitu jalkav\xc3\xa4kidivisioona valtasi Smolenskin. Seuranneena p\xc3\xa4iv\xc3\xa4n\xc3\xa4 h\xc3\xa4n ja panssarikenraali Hoth saivat tammenlehv\xc3\xa4t ritariristeihins\xc3\xa4. Guderian oli armeijan 5. ja asevoimien 24. sotilas vastaanottamaan tunnustuksen. Smolenskin valtaamisen j\xc3\xa4lkeen tilanne tukaloitui. Paljon vihollisia oli edelleen saarrostettuina selustassa ja jalkav\xc3\xa4ki seurasi hitaasti. Marsalkka Semjon Timo\xc5\xa1enko teki my\xc3\xb6s hy\xc3\xb6kk\xc3\xa4yksi\xc3\xa4 Guderianin etel\xc3\xa4iseen sivustaan, mik\xc3\xa4 sitoi panssaridivisioonia taisteluun._NEWLINE_Smolenskin j\xc3\xa4lkeen Desna-joella odotettiin useita viikkoja. Tarvittiin huoltoa ja t\xc3\xa4ydennyksi\xc3\xa4 tappioiden paikkaamiseksi. Toisaalta viivytysten syyn\xc3\xa4 oli my\xc3\xb6s Saksan korkeimman sodanjohdon erimielisyydet sotatoimien tavoitteista. Kenraali Blumentritt kertoi sodan j\xc3\xa4lkeen sotahistorioitsija Basil Liddell Hartille Guderianin halunneen ajaa uhkarohkeasti suoraan Moskovaan ja uskoneen Moskovan valtauksen onnistuvan jos sinne jatkettaisiin p\xc3\xa4\xc3\xa4tt\xc3\xa4v\xc3\xa4isesti ja viipym\xc3\xa4tt\xc3\xa4. Kenraalisotamarsalkka Bock tuki Guderianin ajatusta haluten itsekin suunnata Neuvostoliiton p\xc3\xa4\xc3\xa4kaupunkiin. Johtaja itse sen sijaan asetti painopisteeksi Ukrainan ja Leningradin. Guderianin panssarit liikkuivat pohjoisesta etel\xc3\xa4\xc3\xa4n ja Guderianin entinen esimies von Kleist hy\xc3\xb6kk\xc3\xa4si etel\xc3\xa4st\xc3\xa4 pohjoiseen saartamaan Kieviss\xc3\xa4 von Rundstedtin joukkoja vastaan puolustautuvat viholliset. Klassinen kaksipuolinen saarrostus oli niin menestyksek\xc3\xa4s, ett\xc3\xa4 Neuvostoliitto menetti yhdell\xc3\xa4 kertaa 600 000 sotilasta. Toisaalta Guderianin matka Smolenskista etel\xc3\xa4\xc3\xa4n oli ollut pitk\xc3\xa4 ja kuluttava, ja syksy oli jo ehtinyt saapua._NEWLINE_Hy\xc3\xb6kk\xc3\xa4yst\xc3\xa4 Moskovaan jatkettiin siit\xc3\xa4 huolimatta 2. lokakuuta. Guderianin teht\xc3\xa4v\xc3\xa4ksi tuli hy\xc3\xb6k\xc3\xa4t\xc3\xa4 Moskovan reitin varrella olevien joukkojen taakse etel\xc3\xa4st\xc3\xa4. Aluksi sotatoimi oli menestys. Ven\xc3\xa4l\xc3\xa4iset eiv\xc3\xa4t odottaneet rynnistyst\xc3\xa4 Moskovan suuntaan en\xc3\xa4\xc3\xa4 niin my\xc3\xb6h\xc3\xa4\xc3\xa4n. Vjazman-Brjanskin tuhoamistaistelussa Neuvostoliitto menetti j\xc3\xa4lleen 600 000 sotilasta Cannae-tyyliseen saarrostukseen. Vaikka vastarintaa ei t\xc3\xa4m\xc3\xa4n j\xc3\xa4lkeen juuri ollut, oli eteneminen siit\xc3\xa4 huolimatta hidasta. Joukot olivat v\xc3\xa4syneit\xc3\xa4 ja kalusto kulunutta ja my\xc3\xb6s muta hidasti matkantekoa. Sitke\xc3\xa4\xc3\xa4 vastarintaa kohdattiin lopulta Nara-joella, jonne oli rakenettu vahvat asemat ja tuotu vereksi\xc3\xa4 joukkoja._NEWLINE_Vaikka rynt\xc3\xa4ys Moskovaan oli ratkaisevasti my\xc3\xb6h\xc3\xa4stynyt, vaati Hitler viel\xc3\xa4 joulukuussa Guderianin panssariryhm\xc3\xa4\xc3\xa4 kiert\xc3\xa4m\xc3\xa4\xc3\xa4n Moskova etel\xc3\xa4st\xc3\xa4 ja etenem\xc3\xa4\xc3\xa4n Gorkiin, joka sijaitsi 300 kilometrin p\xc3\xa4\xc3\xa4ss\xc3\xa4 Moskovasta. Guderian oli edennyt jo Tulan teollisuuskeskukseen, mutta ilmoitti Hitlerille, ettei edes sit\xc3\xa4 voitaisi n\xc3\xa4iss\xc3\xa4 olosuhteissa pit\xc3\xa4\xc3\xa4, vaan tuli vet\xc3\xa4yty\xc3\xa4 paremmin puolustettaviin Susha\xe2\x80\x93Oka-asemiin. T\xc3\xa4m\xc3\xa4 ei kuitenkaan k\xc3\xa4ynyt Hitlerille. Oman kertomansa mukaan Guderian kyll\xc3\xa4 keskeytti vet\xc3\xa4ytymisen Tulasta, mutta von Kluge raportoi johtajalle toisin, mik\xc3\xa4 riitti syyksi Guderianin erottamiseen 25. joulukuuta.\n_START_SECTION_\nHallinnolliset ja esikuntateht\xc3\xa4v\xc3\xa4t sodan loppupuolella\n_START_PARAGRAPH_\nGuderian kuitenkin kutsuttiin uudelleen palvelukseen; 1. maaliskuuta 1943 alkaen h\xc3\xa4n toimi panssarijoukkojen tarkastajana ja sai komentajan teht\xc3\xa4vi\xc3\xa4 samana vuonna. T\xc3\xa4ll\xc3\xb6in h\xc3\xa4n vaikutti panssarien kehittelyyn ja valmistukseen sek\xc3\xa4 panssarijoukkojen organisointiin._NEWLINE_21. hein\xc3\xa4kuuta 1944 h\xc3\xa4net nimitettiin maavoimien esikuntap\xc3\xa4\xc3\xa4llik\xc3\xb6ksi Kurt Zeitzlerin seuraajana. T\xc3\xa4m\xc3\xa4 teht\xc3\xa4v\xc3\xa4 jatkui 28. maaliskuuta 1945 asti, kunnes Hitler m\xc3\xa4\xc3\xa4r\xc3\xa4si h\xc3\xa4net sairauslomalle erimielisyyksien takia. Guderian oli yritt\xc3\xa4nyt saada muodostetuksi Saksan ymp\xc3\xa4rille puolustusrengasta, mutta Hitlerin mielest\xc3\xa4 se oli tuomittavaa vet\xc3\xa4ytymist\xc3\xa4.\n_START_SECTION_\nSodan j\xc3\xa4lkeen\n_START_PARAGRAPH_\nGuderian antautui yhdysvaltalaisille joukoille toukokuussa 1945 ja l\xc3\xa4hetettiin N\xc3\xbcrnbergiin oikeudenk\xc3\xa4ynti\xc3\xa4 varten, mutta kolme vuotta my\xc3\xb6hemmin h\xc3\xa4net vapautettiin ja seuraavina vuosina h\xc3\xa4n julkaisi l\xc3\xa4hinn\xc3\xa4 muistelmiaan ja muita artikkeleita. On huomattavaa, ett\xc3\xa4 \xe2\x80\x9dsalamasodan is\xc3\xa4\xc3\xa4\xe2\x80\x9d ja Saksan panssariaseen luojaa ja kouluttajaa, sek\xc3\xa4 l\xc3\xa4nsi- ett\xc3\xa4 it\xc3\xa4rintamalla niit\xc3\xa4 johtanutta panssarikenraalia, ei lopulta syytetty yhdest\xc3\xa4k\xc3\xa4\xc3\xa4n sotarikoksesta._NEWLINE_Sodanj\xc3\xa4lkeisiss\xc3\xa4 muistelmissaan Guderian kertoo l\xc3\xa4hett\xc3\xa4neens\xc3\xa4 armeijaryhm\xc3\xa4n esikunnasta h\xc3\xa4nelle v\xc3\xa4litetyn k\xc3\xa4skyn, jonka mukaan it\xc3\xa4rintamalla siviilej\xc3\xa4 kohtaan v\xc3\xa4\xc3\xa4ryyksiin syyllistyneit\xc3\xa4 sotilaita ei saisi tuomita sotav\xc3\xa4en rikoslain mukaan, vaan esimies saisi harkintansa perusteella rangaista \xe2\x80\x93 j\xc3\xa4tt\xc3\xa4\xc3\xa4 rankaisematta \xe2\x80\x93 sotilaita, vihaisena takaisin, ja ilmoittaneensa, ettei implementoi t\xc3\xa4m\xc3\xa4n luonteisia k\xc3\xa4skyj\xc3\xa4, koska saksalaissotilaiden muuten erinomainen kurinalaisuus alkaisi murentua. It\xc3\xa4rintaman komentajille yleens\xc3\xa4 kohtalokasta komissaarik\xc3\xa4sky\xc3\xa4, jonka mukaan komissaarit tuli kiinniottamisen j\xc3\xa4lkeen ampua ilman oikeudenk\xc3\xa4ynti\xc3\xa4, Guderian itse kielt\xc3\xa4\xc3\xa4 muistelmissaan edes n\xc3\xa4hneens\xc3\xa4. Ei siksi, ettei sellaista olisi ollut, vaan Guderian ep\xc3\xa4ili armeijaryhm\xc3\xa4ss\xc3\xa4 arvatun jo etuk\xc3\xa4teen miten h\xc3\xa4n sellaiseen k\xc3\xa4skyyn tulisi suhtautumaan, jos sellainen h\xc3\xa4nelle v\xc3\xa4litett\xc3\xa4isiin._NEWLINE_Heinz Guderian kuoli 14. toukokuuta 1954 Schwangaussa, Saksan liittotasavallassa.\n_START_SECTION_\nVaikutteet ja merkitys panssariaselajin kehitysty\xc3\xb6ss\xc3\xa4\n_START_PARAGRAPH_\nPanssarivaunujen k\xc3\xa4ytt\xc3\xb6\xc3\xa4 pohdittiin maailmansotien v\xc3\xa4lill\xc3\xa4 runsaasti eri maissa. Heinz Guderian ei ollut ajatuksineen yksin, eik\xc3\xa4 kehitt\xc3\xa4nyt teorioitaan ilman ulkopuolisia vaikutteita. H\xc3\xa4n ei my\xc3\xb6sk\xc3\xa4\xc3\xa4n ollut kotimaassaan Saksassa ainoa, joka vaikutti panssarivaunujen ja aselajin kehittymiseen, vaikka h\xc3\xa4nest\xc3\xa4 tulikin sodanj\xc3\xa4lkeisess\xc3\xa4 historiankirjoituksessa kuuluisin n\xc3\xa4ist\xc3\xa4 ihmisist\xc3\xa4. On kuitenkin varsin mahdollista, ett\xc3\xa4 h\xc3\xa4n oli n\xc3\xa4ist\xc3\xa4 merkitt\xc3\xa4vin yksitt\xc3\xa4inen henkil\xc3\xb6. T\xc3\xa4t\xc3\xa4 korostaa se, ett\xc3\xa4 Guderian oli ensimm\xc3\xa4inen sotilas joka otti vallankumoukselliset teoriat panssariaselajista k\xc3\xa4ytt\xc3\xb6\xc3\xb6n sotatilanteessa ja saavutti niill\xc3\xa4 aikalaisia \xc3\xa4llistytt\xc3\xa4neit\xc3\xa4 tuloksia. Sodank\xc3\xa4ynnin teorioita p\xc3\xa4\xc3\xa4sev\xc3\xa4t laittamaan toteen hyvin harvoin niiden kehitt\xc3\xa4j\xc3\xa4t itse; Guderian on yksi n\xc3\xa4ist\xc3\xa4._NEWLINE_Id\xc3\xa4ss\xc3\xa4 syvien panssarivaunuilla toteutettavien iskujen puolesta puhui sotateoreetikko, Neuvostoliiton marsalkka Mihail Tuhat\xc5\xa1evski, ennen kuin joutui Stalinin puhdistusten uhriksi. Ranskassa panssarikenraali Charles de Gaulle kirjoitti panssarivaunujen k\xc3\xa4yt\xc3\xb6st\xc3\xa4 ja Isossa-Britanniassa panssarivaunujen k\xc3\xa4ytt\xc3\xa4misest\xc3\xa4 liikkuvissa sotatoimista kirjoittivat ainakin J.F.C. Fuller ja Basil Liddell Hart. Sodanj\xc3\xa4lkeisten muistelmiensa englanninkielisess\xc3\xa4 laitoksessa kenraali erikseen painottaa my\xc3\xb6s Liddell Hartin kirjoitusten vaikutusta ajatuksiinsa, lausuen olevansa t\xc3\xa4lle \xe2\x80\x9dvelkaa\xe2\x80\x9d. On kuitenkin huomionarvoista, ett\xc3\xa4 samainen Liddell Hart my\xc3\xb6s toimi muistelmateoksen ensimm\xc3\xa4isen englanninkielisen laitoksen toimittajana, ja my\xc3\xb6hempi historian tutkimus onkin haastanut kiitoksen perusteet. Esimerkiksi tuoreemman laitoksen toimittaja huomauttaa esipuheessa Liddell Hartin erikseen pyyt\xc3\xa4neen tulla mainituksi, ja n\xc3\xa4in h\xc3\xa4nell\xc3\xa4 olleen huomattavasti suurempi vaikutus siihen, ett\xc3\xa4 h\xc3\xa4net mainittiin teoksessa sodan j\xc3\xa4lkeen kuin panssarikenraalin alkuper\xc3\xa4isten teorioiden kehittymiseen ennen sotaa. On kuitenkin yleisesti hyv\xc3\xa4ksytty tulkinta, ett\xc3\xa4 juuri britit my\xc3\xb6t\xc3\xa4vaikuttivat suuresti Guderianin ajatuksiin._NEWLINE_Vuonna 1922 Guderian kiinnostui palavasti panssariaseesta, jonka j\xc3\xa4lkeen h\xc3\xa4n pyrki saamaan k\xc3\xa4siins\xc3\xa4 kaiken saatavilla olevan informaation. Kiinnostus oli niin voimakasta, ett\xc3\xa4 h\xc3\xa4n hankki materiaalia omalla kustannuksellaan jakaakseen sit\xc3\xa4 muille ja tarpeen vaatiessa jopa kustansi itse materiaalin k\xc3\xa4\xc3\xa4nt\xc3\xa4misen. My\xc3\xb6hemmin, muodostettuaan ensin k\xc3\xa4sityksen kuinka panssarivaunuja tuli k\xc3\xa4ytt\xc3\xa4\xc3\xa4 kootusti syv\xc3\xa4n iskun tekemiseen, Guderian koulutti komennossaan olleita joukkoja uupumatta panssarivoimille parhaaksi n\xc3\xa4kem\xc3\xa4\xc3\xa4ns\xc3\xa4 taistelutapaan jo ennen kuin Saksalla oli mink\xc3\xa4\xc3\xa4nlaista virallista koulutusmallia aselajiin. H\xc3\xa4n ymm\xc3\xa4rsi my\xc3\xb6s, ett\xc3\xa4 syviss\xc3\xa4 operaatioissa panssareita voitiin johtaa vain edest\xc3\xa4. T\xc3\xa4m\xc3\xa4n lis\xc3\xa4ksi Guderianilla oli voimakas n\xc3\xa4kemys, ett\xc3\xa4 panssarivoimat tuli organisoida omaksi aselajikseen. H\xc3\xa4nen mukaansa itsen\xc3\xa4inen ja keskitetty k\xc3\xa4ytt\xc3\xb6tapa edellytti t\xc3\xa4llaista, ja h\xc3\xa4n toi mielipiteens\xc3\xa4 julki lukuisissa artikkeleissa sotilasalan lehdiss\xc3\xa4 aiempina vuosina, sek\xc3\xa4 lopulta menestyskirjassaan Achtung! Panzer!._NEWLINE_Saksassa aselajin kehitt\xc3\xa4miseen my\xc3\xb6t\xc3\xa4vaikutti Guderianin ohella my\xc3\xb6s muita henkil\xc3\xb6it\xc3\xa4. Varsinkin my\xc3\xb6hempi historiantutkimus on antanut aiempaa enemm\xc3\xa4n painoarvoa Reichswehrin alkuper\xc3\xa4iselle komentajalla Hans von Seecktille\xef\xbf\xbc\xef\xbf\xbc, joka kehitti Weimarin tasavallan armeijaa ammattimaisempaan suuntaan ja antoi painoarvoa polttomoottorien k\xc3\xa4ytt\xc3\xa4miselle sodank\xc3\xa4ynniss\xc3\xa4. Toiseen maailmansotaan Seeckt ei kuitenkaan ehtinyt, vaan h\xc3\xa4n kuoli ennen sotaa. Toinen merkitt\xc3\xa4v\xc3\xa4n panoksensa Saksan moottoroituun sodank\xc3\xa4yntiin antanut kenraali oli Oswald Lutz, Weimarin moottoroitujen joukkojen tarkastaja, jonka esikuntap\xc3\xa4\xc3\xa4llikk\xc3\xb6n\xc3\xa4 Guderian sotien v\xc3\xa4liss\xc3\xa4 toimi. Guderian selvitti sodanj\xc3\xa4lkeisess\xc3\xa4 omael\xc3\xa4m\xc3\xa4kerrassa Sotilaan muistelmat Lutzin tukeneen h\xc3\xa4nen pyrkimyksi\xc3\xa4 t\xc3\xa4ysin, osallistuneen Achtung! Panzer! toteuttamiseen ja kannattaneen muutenkin polttomoottoreihin perustuvien sotakoneiden laajaa k\xc3\xa4ytt\xc3\xb6\xc3\xb6nottoa. Lutzin sotilasuran kohtaloksi koitui Blomberg\xe2\x80\x93Fritsch-kriisi. Kolmas mainitsemisen arvoinen panssariupseeri on kenraali Ritter von Thoma, joka ensimm\xc3\xa4isen\xc3\xa4 p\xc3\xa4\xc3\xa4si k\xc3\xa4ytt\xc3\xa4m\xc3\xa4\xc3\xa4n saksalaista panssariasetta sotatoimissa. Von Thoma johti Espanjan sis\xc3\xa4llissotaan l\xc3\xa4hetettyj\xc3\xa4 saksalaisia maavoimia vuodesta 1936 alkaen ja esimerkiksi koulutti espanjalaisia nationalisteja panssarivaunujen k\xc3\xa4ytt\xc3\xb6\xc3\xb6n. Von Thoma raportoi panssarisodan kokemuksista palattuaan Saksaan vuonna 1939 ja palveli Puolan sotaretkell\xc3\xa4 jo samana vuonna. H\xc3\xa4n my\xc3\xb6s palveli Guderianin alaisuudessa Neuvostoliitossa vuonna 1941, mutta j\xc3\xa4i sotavangiksi Pohjois-Afrikassa 1942._NEWLINE_Kenraali Lutzin alaisuudessa Guderian p\xc3\xa4\xc3\xa4si aitiopaikalle vaikuttamaan panssariaseen kehittymiseen \xe2\x80\x93 panssariaseen, jonka Versaillesin rauhansopimus oli saksalaisilta kielt\xc3\xa4nyt. Juuri Lutzin toimiston teht\xc3\xa4v\xc3\xa4n\xc3\xa4 oli Saksan panssariaseen salainen kehitt\xc3\xa4minen. On merkillepantavaa, ett\xc3\xa4 jopa laajoja sotaharjoituksia toteutettiin, vaikkei valtiolla ollut viel\xc3\xa4 edes muodollisia panssarivoimia saati yhden yht\xc3\xa4 panssarivaunua taistelu- tai edes koulutusk\xc3\xa4ytt\xc3\xb6\xc3\xb6n. Vaunuja simuloitiin koulutuksissa ja sotaharjoituksissa autoilla. Osa harjoituksista oli n\xc3\xa4yt\xc3\xb6sluonteisia tarkoituksena voittaa laajempi hyv\xc3\xa4ksynt\xc3\xa4 kenraalikunnassa \xe2\x80\x93 tavoite joka toteutui vain osittain ennen sotaa. Guderianin henkil\xc3\xb6kohtainen panos aselajin kehittymisess\xc3\xa4 painottuikin siis taktiikkaan, johtamiseen, organisointiin, sek\xc3\xa4 joukkojen kouluttamiseen. H\xc3\xa4nen merkitt\xc3\xa4vin tekninen saavutuksensa ennen sotia oli, ett\xc3\xa4 h\xc3\xa4n sai panssarivaunuihin radiot. T\xc3\xa4m\xc3\xa4n lis\xc3\xa4ksi h\xc3\xa4n halusi vaunuihin viiden hengen miehist\xc3\xb6n muiden maiden nelj\xc3\xa4n hengen miehist\xc3\xb6n sijasta. N\xc3\xa4ill\xc3\xa4 kahdelle ominaisuudella oli kriittinen vaikutus panssarien tehokkaaseen k\xc3\xa4ytt\xc3\xb6\xc3\xb6n._NEWLINE_Syystalvesta 1938 elokuun puoleen v\xc3\xa4liin 1939 Guderian toimi niin kutsutussa moottoroitujen joukkojen ja ratsuv\xc3\xa4en komentajan virassa, jonka Hitler oli Guderianille varta vasten r\xc3\xa4\xc3\xa4t\xc3\xa4l\xc3\xb6inyt. Aluksi h\xc3\xa4n suhtautui virkaan ep\xc3\xa4ilev\xc3\xa4sti ja selitti Hitlerille, ettei vallinneessa asevoimain organisaatiossa uudella ylitarkastajanviralla olisi k\xc3\xa4sky- eik\xc3\xa4 arvovaltaa panssarivoimiin vanhakantaisesti ja skeptisesti suhtautuvaan ylemp\xc3\xa4\xc3\xa4n kenraalikuntaan. Otettuaan viran lopulta vastaan Guderianin toimisto uurasti vajaan vuoden ajan panssariaselajin kehitt\xc3\xa4miseksi esimerkiksi valmistelemalla koulutusmateriaalia, josta oli huutava pula. Guderianin muistelmien mukaan materiaali t\xc3\xb6rm\xc3\xa4si kuitenkin aivan liian usein asevoimien muodollisuusvaatimuksiin sen sijaan, ett\xc3\xa4 olisi huomioitu tarve- ja k\xc3\xa4ytt\xc3\xa4j\xc3\xa4vaatimukset. T\xc3\xa4ss\xc3\xa4 onkin huomionarvoista, ett\xc3\xa4 esimerkiksi ep\xc3\xa4muodollisuutensa ja sarjakuvamaisuutensa takia kuuluisaksi tullut Tigerfibel-manuaali Tiger-vaunujen miehist\xc3\xb6ille oli sittemmin sodan aikana panssarijoukkojen tarkastajana toimineen Guderianin hyv\xc3\xa4ksym\xc3\xa4\xc3\xa4 materiaalia.\n_START_SECTION_\nPoliittiset n\xc3\xa4kemykset\n_START_PARAGRAPH_\nKuten suuri osa sotienv\xc3\xa4lisen Saksan eli Weimarin tasavallan asevoimien Reichwehrin upseeristoa, my\xc3\xb6s Heinz Guderian suhtautui Hitleriin my\xc3\xb6nteisesti. Upseeriston l\xc3\xa4p\xc3\xa4issyt asenne johtui siit\xc3\xa4, ett\xc3\xa4 Hitler paransi sotilaiden olosuhteita j\xc3\xa4lleenvarustelemalla ja laajentamalla armeijaa. Kaikkien ammattisotilaiden joukosta Guderianin asenne Hitlerin valtaannousulle lienee ollut tavanomaistakin innostuneempi. Guderianin el\xc3\xa4m\xc3\xa4kertakirjailija Kenneth Macksey selitt\xc3\xa4\xc3\xa4 Hitlerin olleen uuden aselajin, panssarivoimien, innokas tukija. Guderian tarvitsi Hitlerin vaikutusvaltaa omien pyrkimystens\xc3\xa4 edist\xc3\xa4miseen panssariaselajin kehitt\xc3\xa4miseksi. Aselajina panssareihin suhtauduttiin keisarillisen Saksan peruja olleen ylemm\xc3\xa4n upseeriston parissa eritt\xc3\xa4in nihke\xc3\xa4sti. Guderiania h\xc3\xa4iritsi eritoten se, ett\xc3\xa4 panssareita vaadittiin yleisesti k\xc3\xa4ytett\xc3\xa4v\xc3\xa4ksi ensimm\xc3\xa4isen maailmansodan tapaan hajautetusti jalkav\xc3\xa4en hy\xc3\xb6kk\xc3\xa4yksen tukemiseen. Guderian joutui kuitenkin nopeasti pettym\xc3\xa4\xc3\xa4n Hitleriin. Siit\xc3\xa4 huolimatta h\xc3\xa4n ei my\xc3\xb6nt\xc3\xa4nyt aktiivista roolia Hitlerin vastaisessa salaliitossa. On spekulointia, tiesik\xc3\xb6 Guderian Hitleri\xc3\xa4 vastaan suunnatusta pommiattentaatista. Mackseyn mukaan Guderian oli tuolloin ep\xc3\xa4tyypillisesti koko p\xc3\xa4iv\xc3\xa4n tavoittamattomissa, ep\xc3\xa4illen sen olleen tarkoituksellista._NEWLINE_Blomberg\xe2\x80\x93Fritsch-kriisist\xc3\xa4 Guderian oli sit\xc3\xa4 mielt\xc3\xa4, ett\xc3\xa4 sotaministerin, kenraali von Blombergin erottaminen teht\xc3\xa4vist\xc3\xa4\xc3\xa4n oli perusteltua tuolloin esitettyjen asianhaarojen mukaan. Sen sijaan esikuntap\xc3\xa4\xc3\xa4llikk\xc3\xb6 kenraali von Fritschin kohtelua h\xc3\xa4n ei voinut muun kenraalikunnan lailla hyv\xc3\xa4ksy\xc3\xa4. Niin ik\xc3\xa4\xc3\xa4n h\xc3\xa4n kirjoitti muistelmissaan, ettei voinut uskoa kollegastaan, 6. armeijan komentajasta Friedrich Pauluksesta puhuttua pahaa. Guderian kertoi odottavansa, ett\xc3\xa4 Paulus saa itse mahdollisuuden puhua omasta puolestaan \xe2\x80\x93 h\xc3\xa4n odotti turhaan._NEWLINE_Sodan j\xc3\xa4lkeen Guderian muisteli pohtineensa Ranskan antauduttua ankarasti mik\xc3\xa4 kurssi Saksan tulisi ottaa, jotta sota saataisiin nopeaan p\xc3\xa4\xc3\xa4t\xc3\xb6kseen. H\xc3\xa4n kertoo muistelmissaan luonnostelleensa ehdotuksia siit\xc3\xa4, mihin suuntaan ulkopolitiikkaa tulisi kehitt\xc3\xa4\xc3\xa4 ja toimittaneensa v\xc3\xa4lik\xc3\xa4sien kautta muistionsa itselleen Hitlerille. Johtaja ei kuitenkaan ollut kiinnostunut Guderianin ehdotuksista. On huomion arvoista, ett\xc3\xa4 Guderian kannatti sodan jatkamista V\xc3\xa4limeren alueella. H\xc3\xa4n olisi miehitt\xc3\xa4nyt Ranskan laivaston V\xc3\xa4limeren satamat, valloittanut Maltan laskuvarjoj\xc3\xa4\xc3\xa4k\xc3\xa4rien hy\xc3\xb6kk\xc3\xa4yksell\xc3\xa4 ja siirt\xc3\xa4nyt sodan painopisteen Pohjois-Afrikkaan. Guderian kirjoittikin muistelmissaan olleensa pettynyt Saksan onnettomaan V\xc3\xa4limeren politiikkaan. Sen sijaan id\xc3\xa4n sotaretke\xc3\xa4 h\xc3\xa4n ei kannattanut. Saatuaan talvella 1940\xe2\x80\x931941 esikuntaupseereiltaan tiedot Hitlerin suunnitelmista hy\xc3\xb6k\xc3\xa4t\xc3\xa4 Neuvostoliittoon, Guderian kertoo olleensa \xe2\x80\x9dpettynyt ja pahoinvoiva\xe2\x80\x9d. Guderian oli pit\xc3\xa4nyt kaikkein t\xc3\xa4rkeimp\xc3\xa4n\xc3\xa4 strategisena sek\xc3\xa4 poliittisena p\xc3\xa4\xc3\xa4m\xc3\xa4r\xc3\xa4n\xc3\xa4 sodan saattamista p\xc3\xa4\xc3\xa4t\xc3\xb6ksen Ison-Britannian kanssa. T\xc3\xa4st\xc3\xa4 n\xc3\xa4k\xc3\xb6kulmasta on ymm\xc3\xa4rrett\xc3\xa4viss\xc3\xa4 my\xc3\xb6s se, ett\xc3\xa4 Guderian piti Hitlerin m\xc3\xa4\xc3\xa4r\xc3\xa4yst\xc3\xa4 pit\xc3\xa4yty\xc3\xa4 hy\xc3\xb6kk\xc3\xa4\xc3\xa4m\xc3\xa4st\xc3\xa4 toukokuun lopussa 1940 brittien siirtoarmeijaa vastaan pahimman laatuisena strategisena virheen\xc3\xa4. \xe2\x80\x9dMutta minulla ei ollut kontakteja korkeimmassa johdossa eik\xc3\xa4 edes yleisesikunnassa. N\xc3\xa4kemyksi\xc3\xa4ni niin panssarijoukkojen organisointiin kuin sodan jatkamiseenkaan ei kaivattu\xe2\x80\x9d h\xc3\xa4n kirjoitti sotamuistelmissaan 1952.\n_START_SECTION_\nLainauksia\n_START_PARAGRAPH_\n\xc2\xbbEs gibt keine verzweifelten Lagen, es gibt nur verzweifelte Menschen.\xc2\xbb _NEWLINE_ _NEWLINE_eli suom. \xc2\xa0_NEWLINE_\xc2\xbbEi ole ep\xc3\xa4toivoisia tilanteita, on vain ep\xc3\xa4toivoisia ihmisi\xc3\xa4.\xc2\xbb _NEWLINE_\xc2\xbbNicht kleckern sondern klotzen.\xc2\xbb _NEWLINE_ _NEWLINE_eli suom. \xc2\xa0_NEWLINE_\xc2\xbbEi tipoittain vaan lorauksittain.\xc2\xbb _NEWLINE_ (Panssariaseen k\xc3\xa4yt\xc3\xb6st\xc3\xa4)'